Mette Thiesen (DF), 2024-04-23:
Tak til Socialistisk Folkeparti for at fremsætte det her forslag.
Jeg fristes til at sige, at jeg og vi i Dansk Folkeparti næsten vil stemme for hvad som helst, der kan bære os et skridt videre i forhold til det her med handicapområdet.
Vi har talt om det i så mange år.
På det her område er der familier, der går i stykker, og der er mennesker, der bliver ødelagt, og vi har jo set talrige eksempler på, at kommunerne simpelt hen ikke magter den her opgave.
I Dansk Folkeparti har vi en klar ambition, som jeg ved at flere her i salen også deler, om at få handicapområdet helt ud af kommunerne.
Det er fuldstændig utopi at tro, at 98 kommuner af forskellig størrelse kan varetage de meget, meget højt specialiserede visitationer, som skal ske med hensyn til mennesker med handicap.
Hvis man tager handicapområdet ud af kommunerne, vil det i øvrigt også betyde, at man både vil få et meget bedre og mere klart overblik over, hvad der virker, og hvad der ikke virker, men i særdeles også over, hvad det koster.
Så der er masser af gode argumenter for at tage handicapområdet ud af kommunerne.
Det her er et lille skridt på vejen, som jeg ser det, altså at man simpelt hen udarbejder en handicappolitisk handleplan.
Hvis mennesker mangler nogle ting fra fødslen – det kan være, at de har et fysisk handicap, det kan også være, at de har nogle kognitive udfordringer eller har nogle andre handicaps – så må vores ambition altid være, at vi sikrer, at de her mennesker ligestilles med os andre, altså at de får den hjælp, der skal til for, at de kan leve et normalt liv ligesom alle os andre.
Det er desværre bare ikke det, vi ser.
Jeg er heller ikke optaget af, at vi skal have mere bureaukrati og alt det her, som der har været anker imod fra talerstolen i dag.
Men jeg er også nødt til at sige, at jeg næsten er nået til mæthedspunket, i forhold til hvor meget vi har talt om det her område, og hvor lidt der sker.
Så jeg ser egentlig udelukkende den her handicappolitiske handleplan som et lille skridt i den rigtige retning imod det, som vi i Dansk Folkeparti grundlæggende ønsker, nemlig at vi får en kæmpe reformation af hele det her område og lader pengene følge de enkelte, så man ikke er bundet af kommunegrænser.
Der er sagt meget godt fra talerstolen i dag.
Vi støtter fra Dansk Folkepartis side det her forslag, men vi kunne virkelig godt tænke os, at der snart skete meget mere på det her område, for det er faktisk hjerteskærende at være vidne til, hvordan mennesker går i stykker rundt omkring i de forskellige kommuner.
En sidste ting, jeg lige vil sige, også i forhold til det med økonomien, handler om, at vi grundlæggende set faktisk ikke aner, hvad det her område koster, hvilket i sig selv er et godt argument for at ændre på det.
Det bliver konteret meget forskelligt ude i de forskellige kommuner, også i forhold til visitationer og alt mulig andet.
Jeg er også enig i det der med, at man har den her mistro.
Når der kommer en familie og siger, at de eksempelvis gerne vil hjemmetræne deres barn, så er der sådan en automatisk mistro, og det skal vi simpelt hen væk fra.
Men vi er også nødt til at få konteret det og fundet ud af helt konkret, hvor det er, pengene går hen, og hvad det er, de går til i de forskellige kasser, for overhovedet at kunne danne os et overblik over, hvad det her område koster.
Vi støtter forslaget fra Dansk Folkepartis side, men vi så meget gerne, at vi gik meget længere på det her område.